Jannicke Mikkelsen

Jannicke Jane Mikkelsen (født 1986) er en norsk filmfotograf og astronaut. Hun har arbeidet innen bruk av 3D animasjon, virtuell virkelighet (VR), og utvidet virkelighet teknologi internasjonalt, blant annet med å kombinere tradisjonell filmproduksjon med nye teknologier, spesielt i utfordrende og ekstreme miljøer.
Hun ble Norges andre romfarer under romferden natt til 1. april 2025, men den første som bar det norske flagget i verdensrommet.
Mikkelsen ble født i Edinburgh, Skottland. Da hun var 10 år gammel, hadde hun en rideulykke som gjorde henne lam fra livet og ned i en periode, men hun klarte å gjenvinne bruken av beina. Mikkelsen utviklet en interesse for 3D-teknologi da hun var 12 år gammel, under et skoleprosjekt om 3D-kartlegging brukt av NASA.
Samtidig, etter å ha prøvd seg på kunstløp, dedikerte hun seg til hurtigløp på skøyter. Som aktiv skøyteløper hadde hun den tidligere OL-Gullvinner Bjørg Eva Jensen som trener og inspirasjonskilde. Hun studerte ved National Film and Television School i Beaconsfield i Storbritannia. Hun kom på tredjeplass på 3 000 meter under Allround-Norgesmesterskapet i 2005. Hun meldte seg først inn i skøyteklubben Drammens Skøiteklub og senere inn i Geithus Idrettslag.
I 2009 ble Mikkelsen kameraoperatør med spesialisering i stereoskopi og sluttet seg til sin kollega Florian Maier i Tyskland for å arbeide med 3D-filmer. De deltok i produksjonen av filmer som Wickie auf großer Fahrt og Hansel. Arbeidet deres ble to ganger anerkjent av Advanced Imaging Society med Lumière prisen for beste stereografi.
Da populariteten til 3D-film avtok, vendte Mikkelsen oppmerksomheten mot virtuell virkelighet. Hun fortsatte studiene ved National Film and Television School i London, hvor hun skrev en avhandling om stereoskopiens historie. Forskningen hennes førte til et samarbeid med Brian May, gitaristen i Queen og en entusiast for stereoskopisk fotografering.
Etter å ha fullført studiene, begynte Mikkelsen å jobbe for Alchemy, VR-avdelingen til Atlantic Productions, der hun arbeidet med immersive 360° dokumentarer, inkludert David Attenboroughs Great Barrier Reef. Likevel var det hennes samarbeid med Brian May som markerte et vendepunkt i karrieren hennes.
I 2016 regisserte Mikkelsen VR The Champions, en 3D 360° konsert med Queen. Prosjektet inkluderte bruk av dronekamera for å fange publikumsopplevelsen, og denne innovative filmen skaffet henne en Imago pris.
I 2018 skapte hun den interaktive VR-installasjonen Lunar Window ved Kennedy Space Center Visitor Complex, laget for å markere femtiårsjubileet for Apollo 11.
I 2019 deltok hun på prosjektet One More Orbit, en verdensrekordflyvning som krysset begge polene, hvor hun fungerte som både videograf og dataansvarlig for oppdraget.
I 2022 hadde hun ansvar for visuelle effekter i filmen Stowaway. Hun har også arbeidet som konsulent for flere filmproduksjoner, hvor hun har bidratt med ekspertise innen avansert kamerateknologi og visuelle effekter.
I august 2024 ble det kjent at hun skal være fartøysjef på det private romoppdraget Fram2 for SpaceX, som skal fly over Jordens polarområder. Mikkelsen ble med dette den andre norske romfareren og første norske kvinne i rommet, og den andre med norsk statsborgerskap etter Marcus Wandt som i januar-februar 2024 var på den internasjonale romstasjonen for ESA. Deltagerne skal sendes av SpaceX i polarbane rundt jorden, og blir de første menneskene som gjør det. Romferden startet 1. april 2025.